ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་དང་པོ།
བརྡ་རྟགས་སུ་གོར་མ་ཆགས། ད་དུང་བྱིས་པའི་སྐབས་ཀྱི་ཡ་མཚན་པའི་མཛད་པ་གང་ཡོད་སྐལ་ལྡན་བུ་སློབ་དང་ཡང་སློབ་ཚོའི་ཆེད་ཁོ་ནར་བསམ་ནས་རྗེ་བླ་མ་འདི་ཉིད་ལས་མདོ་སྔགས་གསུང་རབ་ཀྱི་དགའ་སྟོན་ལ་ཅི་དགར་སྤྱོད་བཞིན་ཀླུ་སྦྱིན་རི་ཁྲོད་དུ་ཡོད་སྐབས་མ་ཡུམ་སྤྲང་ཐར་མ་ལ་ནན་གྱིས་དྲིས་ཀྱང་མ་ཡུམ་འདི་ཉིད་ཀྱིས་ཆུང་དུས་སྐབས་དེ་ཤད་ཅིག་ལ་འོད་དམར་པོ་ཞིག་ཡོང་གི་འདུག་ཅེས་ཞེད་སྣང་འདྲ་བྱེད་པ་ཐེངས་འགའ་བྱུང་བ་དང༌། མ་སྐྱེས་བའི་སྔོན་དུ་རྨི་ལམ་ཡ་མཚན་པ་མང་པོ་ཞིག་བཏང་བྱུང་ཡང༌། དུས་ཡུན་རིང་པོ་སོང་བ་དང༌། ལོ་ན་ཧ་ཅང་ཆེན་པོ་ཆགས་སྟབས། ད་ནི་གཅིག་གཅིག་གཉིས་གཉིས་བྱས་ནས་མི་དྲན་པས་བཤད་ན་རྫུན་དུ་འགྲོ་ཉེན་བས་བཤད་རྒྱུ་མིན། གཞན་རྟགས་དང་མཚན་མ་བཟང་པོ་འདི་དང་འདི་བྱུང་ཟེར་པ་ཞིག་དོ་སྣང་མ་བྱུང༌། དེ་བས་བུ་ཆུང་ཤོས་བློ་བཟང་དཔལ་ལྡན་འདི་ཉིད་སྐྱེས་དུས་གོ་ཁའི་ཇ་ནག་ལན་གཅིག་མིན་པར་ལན་ཁ་ཡར་འོ་ཇར་གྱུར་པ་དང༌། མཚན་མོ་སྔས་མགོར་འོད་འཁྱུག་པ་སོགས་ཡ་མཚན་དགོས་པའི་ལྟས་དུ་མ་བྱུུང་བས་བུ་འདི་གྲྭ་པ་འདྲ་འོང་ན་ཐང་བསམ་སྟེ་རེ་བ་ཆེ་ཙམ་བྱས་ཀྱང་ཕན་ཐོགས་གང་ཡང་བྱུང་མ་སོང༌། ཞེས་གསུངས་པ་འདིས་རྗེ་བླ་མ་ཉིད་མ་ཟད་མ་ཡུམ་འདི་ཉིད་ཀྱང༌། ཆོས་བརྒྱད་ཀྱི་འདྲ་ཆགས་དང་རྫུན་གཏམ་གྱིས་རང་ཕྱོགས་ཆེ་བ་འདོན་པར་བག་ཚ་བའི་རྣམ་པ་ཤིན་ཏུའང་གསལ་བས། པཎ་ཆེན་བློ་བཟང་ཆོས་རྒྱན་ གྱིས། དུས་གསུམ་ཕྱོགས་བཅུའི་རྒྱལ་བ་ཐམས་ཅད་ལས།། གང་གི་བ་སྤུའི་བུ་ག་གཅིག་ཙམ་ཡང༌།། བདག་ཅག་བསོད་ནམས་ཞིང་དུ་ལེགས་བསྔགས་པའི།། སྐྱབས་མགོན་ཐུགས་རྗེ་ཅན་ལ་གསོལ་བ་འདེབས།། ཞེས་གསུངས་པ་དང་མཐུན་པར་གང་གི་མ་ཡུམ་འདི་ཉིད་ཀྱང་རང་རེའི་བསོད་ནམས་ཀྱི་ཞིང་ས་ཉིད་དུ་བསྔགས་པར་འོས་སོ།། དགུང་ལོ་གསུམ་ལ་ཕེབས་པ་རབ་བྱུང་བཅུ་དྲུག་པའི་ལྕགས་ལུག་༡༩༣༡ལོར་འཕགས་མཆོག་འཇིག་རྟེན་མགོན་པོ་ཕྱག་བཞི་པའི་རྣམ་འཕྲུལ་དཔལ་ལྡན་སྨད་རྒྱུ་གྲྭ་ཚང་གི་མཁན་ཟུར་དབུས་འགྱུར་ཆོས་ཀྱི་ཞིང་སར་བོད་ཀྱི་སྤྲུལ་སྐུ་རྣམ་གསུམ་དང་གདན་ཐོབ་མཉམ་པ་ཁང་སར་སྐྱབས་མགོན་སྐུ་ཕྲེང་གཉིས་པ་ཐུབ་བསྟན་བློ་བཟང་འཇིགས་མེད་རྒྱ་མཚོ་ལས་ལམ་རིམ་གསེར་གྱི་ཤིང་རྟའི་ཁྲིད་ལུང་དང༌། དཀར་མཛེས་གཡུལ་རྒྱ་ཕོ་བྲང་གི་ཉེ་ཞོལ་དུ་ཧོར་སེར་ད་ར་ཁག་ལྔའི་སེར་སྐྱ་ཁྲི་ཕྲག་ཚོགས་པའི་ཁྲོད་དུ་དཔལ་དུས་ཀྱི་འཁོར་ལོའི་དབང་ཆེན་དང་རྒྱལ་བའི་བཀའ་ འགྱུར་རིན་པོ་ཆེའི་ལྗགས་ལུང་གསན། ལོ་དེར་ ༡༩༣༡ དེ་སྔོན་ས་འབྲུག་ལོར་མདའ་དཔོན་ཁྱུང་རམ་པ་སོགས་ཀྱིས་བོད་གཞུང་གི་བཀའ་འཁྲོལ་འབུ་མང་མའི་སྐད་ཙམ་ཡང་མེད་པར་རྒྱལ་ཞེན་ལྷག་བསམ་དང་ལྐུགས་པའི་རང་སྣང་གཉིས་འཁྲུལ་ཏེ་བསྐལ་པ་ཆགས་འཇིགས་གཉིས་ཀར་ལུང་པ་གཅིག་ལ་མཉམ་དུ་སྡོད་ཅིང༌། སྟོད་གྲྭ་སའི་གྲྭ་ཚང་དུ་ཁང་ཚན་གཅིག་པ། གཞིས་ཕ་ཡུལ་ལུང་པར་ས་འདྲེས་སྡེ་འདྲེས་ཡིན་པའི་དར་བེ་གཉིས་ཀྱི་དབར། ཡང་པོས་ཡང་པ་བཀྱགས།།ཡང་པོ་གད་དུ་ལྷུང༌།།འབྲོག་པ་ཟུར་ལ་བཞག། ཁ་པ་གདོང་ལ་ཐོན་ཏེ། གོས་ཐོག་མེ་རྩ་ཤ་ཐོག་དང༌། ཨོང་མདོའི་མེ་རྩ་སྣ་མགོར་བླངས་ནས། རྩོད་གཞི་ཤིག་རོ་ཙམ་ལ་རྩོད་པ་གཡག་རོ་ཙམ་ཆགས་པའི་ཕུང་རྐྱེན་དང་རྒྱབ་ལངས་བྱས་ཏེ་འདྲ་འབྲེལ་གང་ཡང་མེད་པར་བེ་རི་ནས་མགོ་འཛུགས་སྟེ་དཀར་མཛེས། རྟའུ། བྲེ་བོ། བྲག་མགོ་བཅས་ཀྱིཐོག་ལ་བོད་དམག་རྒྱུག་ཁྱི་དང་བཅས་པས་དཔུང་འཇུག་བྱས་ཐོག་གཞུང་དམག་རྒྱུག་ཁྱི་དང་བཅས་པར་དམག་སྒྲིག་དང་ཡ་རབས་བཟང་སྤྱོད་ཀྱི་དྲི་མ་ཙམ་ཡང་མི་ཁ་བས་དཀར་མཛེས་དགོན་པའི་འདུ་ཁང་གསེར་ཇོ་ལ་བོའུ་འབེན་བྱེད་པ་དང༌། མི་ཚང་ཆེ་བ་མང་པོའི་ཕ་གཞིས་མེ་བསྲེགས་དང་མི་བསད་རྒྱུ་འཕྲོག་བཙན་གཡེམས་རྡུང་བརྡེབས་ཚབས་ཆེན་བྱས་པས། མགོ་གསེར་སྐུས་རྡུང་དང་རྡོ་ལིས་བརྡུང༌། བྱིན་རླབས་མེད་ལེ་འདྲ་འདྲ་ཡིན་པར་ཤེས་ནས་ཧོར་ཁོག་ཡུལ་དགོན་སྡེ་གསུམ་ག་ཞེན་པ་གཏིང་ནས་ལོག་པའི་ཐོག སི་ཁྲོན་ཙང་ཐང་ལིན་ཡན་ཧུའུ་ཡིས་འབྲི་ཆུའི་ས་ཐིག་དམ་འཛིན་གྱིས་རྒྱ་དམག་ཨང་ཉི་ཤུའི་དཔུང་སྡེ་ཤར་བསྐྱོད་བྱས་ཏེ་བཏང་བའི་ཐོག་རང་ས་རང་གིས་བརྩི་སྲུང་ཆེད་ཧོར་ཁོག་ཁུལ་གྱི་ཡུལ་དགོན་སྡེ་གསུམ་གྱི་རམ་འདེགས་དང་བཅས་དམག་འཐབ་ཚབས་ཆེན་ཤོར་བའི་མཐར། ནང་ཕུ་ནུའི་ཐོག་ཏུ་སྟག་ལས་ངར་བ་དེ་ཚོ་ཕྱི་དགྲ་བོ་དངོས་དང་ཐུག་པའི་སྐབས་དཀར་མཛེས་ཁུལ་ནས་རིམ་པར་བཞིན་ཁོག་རྩེ་མི་རུང་འདབ་དང༌། བེ་རི་མི་ཉན་འདབ། གོང་ལམ་མི་བཟང་ཐང་བཅས་བརྒྱུད་དེ་ཝ་རྔ་མ་འཕྱར་རེར་བོད་ཕྲུག་འགའ་ཞིག་ནེ་ཤོད་གྲུ་ཁ་ནས་འབྲུ་ཆུ་གཙང་པོའི་ནང་དུ་ལྷུང་ནའང་སྐྱོབ་ལོང་མེད་པར་བྲོས་པས། ཨ་ཁུ་གཅོད་པ་ཐར་ཟེར་བ་ཞིག་གིས། བོད་དམག་སྐྱག་ཚ་རྐུབ་ལུག། ནང་ལ་སྟག་ལས་ངར་བ།། ནག་པོ་རྒྱ་དང་ཐུག་དུས།། ཝ་མོ་ལས་ཀྱང་སྡར་བ།། མི་ཉན་འདབ་ལ་སླེབས་དུས།། མ་ཉན་དགོས་ཙི་བསམ་བྱུང༌།། མི་བཟང་ཐང་ལ་སླེབས་དུས།། ཡིད་ཐང་གཏིང་ནས་ཆད་སོང༌།། ༈ ༈ ༈ ༈ ༈ ༈།། ༈ ༈ ༈ ༈ ༈ ༈།། ནེ་ཤོད་གྲུ་ཁར་སླེབས་དུས།། བོད་ཕྲུག་ཆུ་གཏོར་བཏང་སོང༌།།ཞེས་དང༌། མི་རུང་འདབ་ལ་སླེབས་དུས།། ཕྱི་བ་ཡིན་ན་བསམ་བྱུང༌།། མི་བཟང་ཐང་ལ་སླེབས་དུས།། ཨ་ར་ཡིན་ན་བསམ་བྱུང༌།། ༈ ༈ ༈ ༈ ༈ ༈།། ཁྱི་ལོྡམ་ཡིན་ན་བསམ་བྱུང༌།། ནས་ཤོད་གྲུ་གར་སླེབས་དུས།། ཉ་མོ་ཡིན་ན་བསམ་བྱུང༌།། ཞེས་པའི་གཞས་ཚིག་ཅིག་ཀྱང་བརྩམས་མྱངས་འདུག་པ་དེ་ཉིད་ད་ལྟའི་བར་དུ་སྤྱི་ཚོགས་ནང་གྲགས་ཆེ། རྒྱ་བོད་དམག་འཁྲུག་གི་རླུང་རླབས་ཁྲོད་དགའ་ལྡན་ཁྲི་ཆེན་རེ་བཞི་པ་ཆོས་རྗེ་བློ་བཟང་བཀྲ་ཤིས་སོགས་སྐྱེས་ཆེན་དམ་པ་དུ་མ་བྱོན་ཅིང་ལྷག་པར་དེང་གི་ཆར་འཛམ་གླིང་ཤར་ནུབ་ཡོངས་སུ་ཞྭ་སེར་བསྟན་དང་དགའ་ལྡན་ཕོ་བྲང་པའི་ཆབ་སྲིད་གཉིས་ཀའི་ཐོག་རླབས་པོ་ཆེའི་མཛད་པ་རྒྱ་ཆེར་བསྐྱངས་དང་སྐྱོང་བཞིན་པའི་དགེ་བའི་བཤེས་གཉེན་གསེར་གྱི་རི་བོ་ལྟ་བུ་དུ་མ་གང་ལས་འབྱུང་བའི་གཞིས་དགོན་བཀྲ་ཤིས་དར་རྒྱས་དགོན་པ་ཞེས་མཚན་གྱི་སྙན་པ་ནུབ་ཁ་ཆེའི་གུར་ཀུམ་མེ་ཏོག་བཀྲ་བའི་ཞིང་ཁམས་ནས་ཤར་རྒྱ་ནག་དར་གོས་འཐག་སའི་རྒྱལ་ཁམས་བར་ཡོངས་སུ་གྲགས་པའི་ཆོས་སྡེ་ཆེན་པོ་དེ་ཉིད་ཀྱང་མེ་ལྷའི་ཞལ་དུ་བསྟབས་པ་སོགས། དཔལ་མགོན་ཀླུའི་སྐྱེ་བོ་གསོ་ཐིག་ལས། ཧ་ཅང་སྤྱང་པོ་འང་སྤྱང་པོ་མིན།། ཧ་ཅང་སྤྱང་པོ་སྤྱང་ཡིན་ན།། ཕ་རྒན་དུ་བས་བདུགས་རབས་མེད།། ཞེས་དང༌། ལུགས་ཀྱི་བསྟན་བཅོས་ལས། ངན་པ་རྣམས་ལ་བརྟེན་བྱས་ན།། ངན་པའི་ཤན་གྱིས་རང་ལ་གནོད།།ཞེས་དང༌། མི་གང་བྱས་པ་མི་བཟོ་བ།། དེ་ནི་གཞན་པས་རང་ལ་གནོད།། ལྟས་ངན་སྒྲུབ་པས་ཉེས་པ་འགའ།། དགྲ་ཡི་ཐོག་མར་རང་ལ་འབྱུང༌།། ཞེས་པའི་བསླབ་བྱའི་ལུང་བསྟན་དུས་ཐོག་ཏུ་བབ་སྟེ། ཧོར་སྨད་ཚོས་དེ་སྔོན་རྒྱུ་ཟ་ཟས་འཕྲོག་གི་ལེན་ལེ་རྔ་དང་རྔ་ལྕགས་ཀྱི་དཔེ་ལྟར་དར་དགོན་ནས་ཅ་ལག་དྲག་གྲས་གང་རགས་ཧབ་ཐོབ་ཀྱིས་ཁྱེར། ལོ་དེ་རང་དུ་མཚོ་སྔོན་ནས་མཱ་ཕུ་ཧཕང་གིས་ཇག་དམག་འབྲི་ཆུ་བརྒལ་ནས་ནང་ཆེན་དུ་དཔུང་འཇུག་བྱས་པར་ཁྱུང་རམ་མདའ་དཔོན་སོགས་ཀྱིས་གདོང་ལེན་བྱས་ཀྱང་བྱས་རྗེས་ཏིལ་འབྲུ་ཙམ་ཡང་བཞག་མ་ཐུབ་པར་ཕྱི་བྲོས་བྱས་ཏེ་ཁམས་བྱང་རྒྱུད་ཕལ་ཆེ་བ་རྒྱ་ལག་ཏུ་ཤོར། སྐབས་དེར་བེ་རི་དགོན་པའི་གྲྭ་རྒན་གཅོད་པ་ཐར་ཟེར་བ་ཞིག་གིས་བརྩམས་པའི་གཞས་ཚིག ཁྱུང་རམས་མདའ་དཔོན་རྩེབས་བྱུང༌།། མདའ་ཆད་སྨད་ཆད་ཁུར་ཐལ།། བདེ་སྨོན་སྲས་པོ་རྩེབས་བྱུང༌།། བདེ་པོ་ཞག་གསུམ་ལ་བྱུང༌།། ཁེ་སྨད་སྲས་པོ་རྩེབས་བྱུང༌།། ཁེ་ཁེ་ཉིན་ཅིག་མ་བྱུང༌།། ཞེས་པ་འདི་ཧོར་ཁོག་ཏུ་ཡོངས་གྲགས་ལྟ་བུར་གྱུར། མདའ་དཔོན་འདི་ཚོ་ྋགོང་ས་བཅུ་གསུམ་པ་ཆེན་པོས་བཀའ་བསྒྱུར་དྲག་པོ་གནང་བ་མ་ཟད། མདའ་དཔོན་གོ་གནས་ཕབ་སྟེ་དྲུང་དཀྱུས་སུ་གཡུག་པ་དང༌། ཁྱུང་རམ་པ་འདི་རྒྱལ་ཚབ་ར་སྒྲེང་ལ་ཡ་ལན་སློགས་རྐྱེན་མཐར་འབྱོར་ལྕག་སུམ་བརྒྱ་གཟེད་ནས་བཙོན་དོང་དུ་ལྷུང་བ་སོགས་འཛམ་བུ་གླིང་པ་འདི་ལས་ཀྱི་ས་བ་ཡིན་པས་རྣམ་སྨིན་དུས་ཐོག་ཏུ་སྨིན་འདུག་པའང་རྟ་རྒྱུགས་ཞོར་མེ་ཏོག་གི་དཔེ་ལྟར་ཞོར་འཕྲོས་སུ་བཀོད་ནས། ད་ནི་དཀྱུས་ལ་འཇུག་པར་བྱ་སྟེ། བྱིས་པའི་སྐབས་སུ་གྲོང་ཕན་ཚུན་དང་ཁྱིམ་འཚེས་ལོ་ན་མཉམ་པའི་བྱིས་པ་སོགས་སུ་ལའང་སུན་བཙེན་དང་རྩོད་སྙོག་འཁྲུག་སློང་མི་བྱེད་པར་ཁུམ་སུ་མེར་བཞུགས་པ་དང༌། རྒན་རབས་ལ་རང་བཞིན་གྱིས་གུས་ཞབས་ཆེ་བ་དང༌། བྱ་དང་བྱེའུ། ཉ་དང་སྦལ་པ། ཨ་བྲ་དང་བྱི་ལོང་སོགས་ནི་སྐབས་དེར་ཚན་རིག་དང་ལག་རྩལ་ལས་འཐོན་པའི་རྩེད་ཆས་གཞན་མེད་སྟབས། རང་བྱུང་འབྱུང་བའི་ཀློང་ནས་བྱུང་བའི་སྲོག་ཆགས་དེ་རིགས་བྱིས་པ་ཚོས་རྩེད་ཆས་བཟང་ཤོས་ཡིན་པ་ལྟར། བྱ་དང་བྱེའུ་ལ་འགྱིག་མདའ་རྒྱག་པ། ཉ་ལ་ལྕགས་ཀྱུ་བཀན་པ། སྦལ་བའི་རྐུབ་ནས་ཕུ་རྒྱབ་སྟེ་རྡོ་ལ་བརྡེབས་པ། ཨ་བྲ་དང་བྱི་ལོང་གཉའ་བཅའ་ནས་རྨིས་དོར་བྱེད་པ། ཁྱི་དང་ལི་ལི་རྡོ་རྡུང་བྱེད་པ་སོགས། བསམ་མེད་ཀྱི་སྤྱོད་པས་གནར་གཅོད་འདྲ་མིན་གཏོང་སྲོལ་ཡོད་ནའང༌། རྗེ་འདི་ཉིད་བྱིས་པའི་གནས་སྐབས་ནས་དེ་འདྲའི་སྤྱོད་པས་གཞར་ཡང་མ་གོས་པས་ཡུལ་མི་རྒན་གྲས་ཚོས་བློ་བཟང་འཇམ་དབྱངས་སངས་རྒྱས་དངོས་རེད་ཅེས་ཀུན་གྱིས་མཐུན་པར་གླེང༌། གྲོང་ཕན་ཚུན་དུ་དགེ་འདུན་པ་དག་ཕེབས་པ་གཟིགས་སྐབས་གུས་ཞབས་ཞུ་བ་དང༌། ང་ཡང་ཁོང་རྣམ་པའི་རྗེས་སུ་འགྲོ་དགོས་ཞེས་ལན་ཁ་ཡར་དུ་གསུང་པ། བྱིས་པ་གཞན་དང་གཞན་ཚོས་ཐལ་འཚུབ་གནམ་ལ་ཕྱུར་བའི་རྩེད་མོ་ལ་འཐོམས་ནའང་སུ་ལའང་ཁ་ཡ་མི་བྱེད་པར་ཙོག་གེར་བསྡད་པ། རང་གི་སྐུ་མཆེད་ཚོ་ངང་རྒྱུད་ཅུང་ཟད་ཐུང་བས་བྱིས་པའི་སྐབས་ཕྲུ་གུ་གཞན་དང་གཞན་ལ་འཁྲུག་སློང་གིས་རྒྱབ་རེས་ཤོར་ནའང་བར་འདུམ་གནང་བ་མ་གཏོགས་ཕྱོགས་སུ་བཟུང་ནས་འཛིངས་མོ་བྱེད་པ་ལྟ་བུ་ནམ་ཡང་མི་མཛད་པས། ཕྲུ་གུའི་དུས་ནས་ཀྱང་ཀུན་ཀྱིས་རྩོད་མེད་དུ་བཀུར་པའི་ཞིང་དུ་གྱུར་ཅེས་ཀླུ་སྦྱིན་དངོས་ཚང་གི་ཨ་མ་ལྷ་དགའ་སོགས་འཁྲིས་སྡོད་རྒན་གྲས་ཚོས་ངག་ལས་ཐེངས་མང་དུ་གོ སྐབས་ཤིག་མ་ཡུམ་གྱིས་ཨ་ཞང་ཚང་ངམ་ཁྱིམ་གཞན་ཞིག་ཏུ་མངགས་པར་ཡབ་ཀྱི་གྲི་རིང་དེ་གྲས་སོ་ལས་ཕབ་སྟེ་སྐུ་སྐེད་ལ་གཟེར་ནས་གང་དུ་མངགས་པའི་ཁྱིམ་དེར་སོང་བ་དང༌། ཁྱིམ་དེའི་འདོགས་ཁྱིམ་བེའུ་ཙམ་པ་ཤིན་ཏུ་གཏུམ་པོ་ཞིག་ཡོད་པ་དེས་འཐེན་ཐེངས་གཅིག་གིས་ལྕགས་ཐག་གི་ལྷུག་ལག་ཐར་གྱིས་ཕྲལ་ཏེ་རྔམས་སྟབས་ཀྱིས་མཆོང་བྱུང་བར། རྗེ་ཉིད་ཞེད་སྣང་དང་བཅས་ཕྱི་སྒོར་བུད་ཀྱང་གྲི་རིང་དེ་སྒོ་གླེགས་ཕན་ཚུན་བར་དུ་ཐོགས་ནས་བྲོས་ཐབས་མ་བྱུང༌། ཡ་མཚན་པ་ཞིག་ལ་འདོགས་ཁྱི་གཏུམ་པོ་དེས་དྲི་མ་སྣུམ་ཙམ་བྱས་ཏེ། རྔ་མ་གཡུག་གཡུག་བྱེད་ཞོར་རང་གི་བདག་པོ་དང་འཁྲུལ་སོང་བ་དང་འདྲ་པ་བྱས་ཏེ་ཕྱིར་རྒྱུགས་སོང༌། དགུང་གྲངས་བདུན་ལ་སོན་པ་རབ་བྱུང་བཅུ་དྲུག་པའི་བགྲང་བྱ་ཉག་མ་དགུ་པ་ཤིང་ཕག་སྤྱི་ལོ་༡༩༣༥ ལོར་བྲག་དཀར་གསུམ་པ་པཎྜི་ཏ་བློ་བཟང་དཔལ་ལྡན་བསྟན་འཛིན་སྙན་གྲགས་ཀྱི་དངོས་སློབ་བྲག་དཀར་རི་ཁྲོད་པ་དགེ་ཚུལ་མ་ཆོས་སྐྱིད་ཅེས་སྤྱོད་ལམ་ཤིན་ཏུ་དུལ་ཞིང༌། སྦྱངས་པའི་ཡོན་ཏན་ལ་གནས་པ། བྱང་ཆུབ་ལམ་གྱི་རིམ་པས་རྒྱུད་སྦྱངས་ཤིང་མ་རྒྱུད་རྡོ་རྗེ་ཐེག་པའི་ལྷ་མཆོག་རྗེ་བཙུན་མཁའ་སྤྱོད་དབང་མོའི་རྣམ་འབྱོར་ལ་གོམས་པའི་དབང་གིས་རི་ཁྲོད་དེར་མཁའ་སྤྱོད་དབང་མོའི་རྣམ་འཕྲུལ་དང༌། གཞན་དུ་སྒྲོལ་མ་ལྗང་ཁུའི་རྣམ་འཕྲུལ་དུ་གྲགས་པ་དེའི་དྲུང་ནས་ཇི་སྐད་དུ་མཁན་པོས། བསླབ་པ་ཀུན་གྱི་གཞི་འཛིན་ཅིང༌།། རིག་བྱེད་སྨྲ་བ་རྣམས་ཀྱི་རྒྱུ།། མིང་ཚིག་བརྗོད་པ་ཀུན་གྱི་གཞི།། ཡི་གེ་སྦྱོར་བ་ཞེས་དང༌། དེ་ཕྱིར་དང་པོ་འདི་ཉིད་བསླབ།། ཞེས་གསུངས་པ་ལྟར་བདེ་བར་བཤེགས་པའི་གསུང་རབ་སྡེ་སྣོད་ཡོངས་རྫོགས་དང་གངས་ཅན་པའི་སྐད་ཡིག་རིག་པའི་གཞུང་ལུགས་ཡོངས་ཀྱི་ཕྱི་མོ་ཀ་ཁ་ནས་མགོ་བཙུགས་ཏེ། བསླབ་ལ་བརྩོན་པའི་གང་ཟག་གིས།། དང་པོ་ང་རོ་རྣམས་ལ་སྦྱངས།། ཞེས་པ་ལྟར་སྦྱོར་ཀློག་སོགས་ལའང་བརྩོན་ནས། ཡི་གེ་ཀློག་སྦྱོར་ལེགས་པར་མཁྱེན་པར་མཛད་རྗེས། ཆོས་སྤྱོད་ཁག་འགའ་ཞིག་ཀྱང་ཐུགས་འཛིན་མཛད། རྗེ་བཙུན་མ་འདི་ཉིད་འཇིག་རྟེན་འདིར་ཤེས་བྱའི་གཟུགས་བརྙན་གང་ཞིག་མཐོང་བའི་མིག་ཟུང་ཐོག་མར་སྦྱིན་མཁན་དེ་ཡིན་པས་བཀའ་དྲིན་གཞན་ལས་ཆེ། སྔོན་སྒྲུབ་ཁང་དགེ་ལེགས་རྒྱ་མཚོ་ཞེས་འཇམ་མགོན་སྙན་བརྒྱུད་ཀྱི་མན་ངག་ལ་བརྟེན་ནས་གྲུབ་པའི་གོ་འཕངས་འཐོན་པོར་གཤེགས་པའི་སྐྱེས་ཆེན་བྱང་ཆུབ་ལམ་གྱི་རིམ་པའི་བསྟན་པའི་བདག་པོ་དེ་ཉིད་ཀྱང༌། ཐོག་མ་ཀ་ཁ་སློབ་མཁན་དགེ་ཚུལ་མ་ཞིག་ཡིན་པ་དང༌། ལམ་རིམ་བླ་མ་བསོྒམས་ནས་བདུད་རྩི་འབེབས་སྦྱངས་ཇི་ཙམ་བྱས་ཀྱང་སྒྲིབ་པ་དག་པ་དང་རྟོགས་པ་འཕེལ་བའི་རྣམ་པ་གང་ཡང་མ་བྱུང་བས། རྗེས་སུ་ཀ་ཁ་སློབ་པའི་དགེ་རྒན་དགེ་ཚུལ་མ་དེ་ཉིད་སྤྱི་བོར་སྒོམ་ནས་བདུད་རྩི་འབེབས་སྦྱངས་བྱས་པས་རིང་པོར་མ་ཐོགས་པར་སྡིག་པ་དག་པ་དང་རྟོགས་པ་བརྙེས་པའི་རྟགས་དང་མཚན་མ་གསལ་བོར་བྱུང༌། དེས་ན་དགེ་བའི་བཤེས་གཉེན་ཁྲི་ཐོབ་མཐོ་དམན་དང༌། གོ་ས་ཆེ་ཆུང༌། རྒྱུ་ནོར་མང་ཉུང་སྙན་གྲགས་ཆེ་ཆུང༌། ལུས་རྟེན་མཆོག་དམན་སོགས་ལ་བལྟ་རྒྱུ་མིན་པར་རང་ཉིད་ལ་དགེ་རྩ་འཕེལ་བའི་ལམ་སྟོན་གནང་མཁན་སུ་ཡིན་པ་དེ་དགེ་བའི་བཤེས་གཉེན་ཡིན་པས་དེས་ན་ཀ་ཁ་སློབ་མཁན་ཚུན་ཆད་ལ་དད་པ་དང་དག་སྣང་སྦྱངས། དེ་ལ་གཞུང་ལུགས་ནས་བཤད་པ་ལྟར་གྱིས་བསམ་སྦྱོར་གཉིས་ཀྱི་སྒོ་ནས་ཚུལ་བཞིན་བསྟེན་དགོས་ཞེས་ལན་གཅིག་མིན་པར་ཡང་ཡང་གསུངས་པས་མཚོན། དམ་པ་འདིས་བཤེས་གཉེན་བསྟེན་ཚུལ་གྱི་ཆེ་བའི་ཡོན་ཏན་ནི་སེ་ར་ཐེག་ཆེན་གླིང་ན་རྩོད་མེད་དུ་གྲགས་པ་བྱུང་འདུག་སྟེ་འོག་ཏུ་འཆད་པར་འགྱུར་རོ།། སྤྱིར་བཙུན་དགོན་འདི་ཉིད་དུ་གཞི་གསུམ་གྱི་ཆོ་ག་ཚུལ་བཞིན་སྐྱོང་བ་དང༌། སྡོམ་གསུམ་གྱི་བསླབ་བྱ་ལ་ཤིན་ཏུ་གཅེས་པ། ཚོགས་དང་སྒྲུབ་མཆོད་ཙམ་མིན་པར་སྦྱོར་ཆོས་དང་ལམ་རིམ་གྱི་ཉམས་ལེན་ལ་ཤིན་ཏུ་དམར་བ། འབུམ་ལྔ་དང་འབུམ་དགུའི་སྔོན་འགྲོ་དང༌། མཁའ་སྤྱོད་མའི་དབང་བཞི་སྔོན་དུ་བཏང་ནས་ལས་རུང་དང་བསྙེན་ཆེན་གཏོང་མཁན་ཡང་དུ་མ་ཡོད་པ་སྟེ། དེ་དག་ལ་བརྟེན་ནས་ཞི་ལྷག་གིས་ལུས་སེམས་ལས་སུ་རུང་བ་དང༌། བདག་པས་གཞན་གཅེས་པའི་བྱང་ཆུབ་ཀྱི་སེམས་ཐོབ་པ། སྔགས་བསྐྱེད་རྫོགས་ཀྱི་རྟོགས་པས་རྒྱུད་གྲོལ་བ་ཡང་དུ་མ་བྱུུང་སྣང་སྟེ། སྐབས་ཤིག་དགེ་ཚུལ་མ་ཞིག་གི་ནང་མིའི་ཕྲུ་གུ་ཞིག་བཙུན་དགོན་འདིར་རྩམ་པ་དང་མར་བསྐྱལ་མཁན་སོང་སྐབས། ཤག་གི་ཕྱི་རོལ་ཏུ་བྱ་རྒཽད་མང་པོ་ཞིག་བབ་ནས་ཡོད་པར། ཕྲུ་གུའི་བག་ཆགས་ལ་བརྟེན་ནས་རྡོ་བརྡུང་བྱེད་འདོད་བྱུང་ཡང་དགེ་ཚུལ་མ་དེས་བྱ་རྒོད་རྡོ་རྡུང་མ་བྱེད། ཁྱོད་རང་ལ་སྡིག་པ་ཡོང་ཞེས་བཀག་ཀྱང་ཕྲུ་གུ་དེས་ལྐོག་ནས་བྱ་རྒོད་ཅིག་ལ་རྡོ་འཕངས་ནས་དེ་ཉིད་དུ་རིལ་བ་དང་ཤག་ཏུ་སླེབས་དུས། དགེ་ཚུལ་མ་དེ་ཉིད་དུ་བརྒྱལ་ནས་རེངས་ཡོད་པས་ཕྲུ་གུ་དེ་ཞེད་ཐག་ཆོད། ཤག་མཚེས་ཨ་ནེ་འགའ་ཞིག་འབོད་ནས་བལྟས་པས་ད་ཅིན་བྱ་རྒོད་ལ་རྡོ་བྱུག་སའི་ཤུལ་དེ་ག་རང་ན་སྐྲང་འབུར་དང་ཤ་མདོག་སྔོ་སྨེ་ཆགས་འདུག་པས་མཚོན་ཡ་མཚན་པའི་དངོས་བྱུང་གི་གཏམ་རྒྱུད་ཤིན་ཏུ་མང་ཡང་འདིར་སྐབས་སུ་མ་བབ་པས་དེ་ཙམ་གྱིས་ཆོག་པར་བྱས་སོ།། དགུང་ལོ་བརྒྱད་ལ་ཕེབས་པ་རབ་བྱུང་བཅུ་དྲུག་པའི་མེ་བྱི་༡༩༣༦་ལོར་རྒྱ་ནག་གཞུང་འཛིན་གོ་མིན་ཏང་དང་ཕྱོགས་འགལ་གུང་ཁྲན་ཏང་གཉིས་དབར་ནང་འཁྲུགས་ཚབ་ཆེན་ཤོར་ཏེ་གུང་ཁྲན་ལྟོ་གོས་གནས་བབ་དང་སྟོབས་ཤུགས་ནུས་པ་གཉིས་ཀས་མ་འདང་ནས་ནུབ་ཕྱོགས་སུ་རྒྱངས་བསྐྱེད་བྱེད་དགོས་བྱུང་བ་དེར་དུས་ཕྱིས་ལོ་རྒྱུས་ཐོག་དམར་དམག་རྒྱངས་བསྐྱེད་དུ་གྲགས་པ་དེ་ཉིད། དམག་སྤྱི་ཆེན་མོ་ཀྲུའུ་ཏེ་ཡིས་མགོ་འཁྲིད་དེ་བོད་རྒྱའི་ས་མཚམས་བརྒལ་ཐོག་ཁམས་དར་རྩེ་མདོ་ནས་རིམ་པར་བཞིན་རྟའུ་དང་བྲག་མགོ། བྲེ་བོ། ཉག་རོང༌། འབའ། ལི་ཐང༌། དཀར་མཛེས་ཁུལ་བཅས་སུ་གུང་དམག་འབུམ་ཕྲག་ལྷག་ཙམ་ཉིན་མཚན་འཐུད་ནས་བཤར་བྱུང་བར་ལུང་པ་སོ་སོ་ནས་ཐོག་མར་འགོག་རྒོལ་བྱས་ཀྱང་མང་ཉུང་གིས་ཁ་གཏོད་ལྕོག་མེད་པར་རང་དགར་མ་བཞག་རང་བཞག་ཏུ་གྱུར་ཐོག བོད་པ་ཚོས་འདི་ལ་གོམས་པ་རིང་པོ་དང་རྒྱ་ཇག་ཅེས་ཟེར་ཞིང༌། དཀར་མཛེས་ཁུལ་དུ་སླེབས་སྐབས་མང་ཉུང་གི་ཡ་ལན་བྱེད་ཐབས་མ་བྱུང་བར་ཧོར་སེར་དཔོན་ཁག་དང་དགོན་ཁག་ཚོས་སྲིབ་ངོ་ཆུ་འདབས་ཐབ་བསུའི་ཇ་ཐུག་གིས་སྣེ་ལེན་བྱས་ཀྱང་དཔོན་གཡོག་ཆས་རྫུས་བྱས་སྟབས་ཕེབས་བསུའི་གཙོ་བོ་སུ་ལ་ཞུ་དགོས་མིན་ངོ་ཐག་མ་ཆད་པ་ལུས་འདུག སྐབས་དེར་ཡུལ་དགོན་སྡེ་གསུམ་ཀྱིས་ཅ་དངོས་དྲག་གྲས་ཕལ་ཆེར་ས་འོག་ཏུ་སྦས་པ་དང༌། ཡང་ན་ཡུལ་གྱར་དུ་འགྲོ་བ་དང་སྟབས་གཅིག་ཏུ་ཁུར་བ་སོགས་བྱས། ལྷག་པར་གྲགས་ཚད་ངན་པ་ཞིག་ལ་གུང་ཁྲན་གྱིས་མི་ཤ་ཟ་བ་རེད། ད་དུང་ཕྲུ་གུ་ཆུང་ཆུང་གི་ཤ་ཟ་རྒྱུར་ཤིན་ཏུ་དགའ་ཚུལ་གྲགས་ཆེ་སྟབས་གྲོང་སྡེ་སོ་སོ་ནས་ཕྲུ་གུ་ཡོད་པ་ཚོས་ཕྲུ་གུ་རི་ཁྲོད་དང་བྲག་གསེབ། ཤིང་ནགས་སོགས་སུ་ཁྲིད་ནས་གབ་ཡིབས་བྱེད་དགོས་བྱུང་བ་ལྟར་རྗེ་འདི་བ་ནང་གི་སྤུན་མཆེད་རྒན་གཞོན་ཚོ་དང་མཉམ་དུ་མ་ཡུལ་གྱིས་རི་ལ་གབ་ཡིབས་བྱེད་པར་ཁྲིད་དགོས་བྱུང་འདུག ཆེས་ཡ་མཚན་དགོས་པ་ཞིག་ལ་རྒྱ་དམག་དེ་དག་གིས་ཕྲུ་གུའི་ཤ་ཟ་རྒྱུ་དང༌། མི་བསད་རྒྱུ་འཕྲོག་ཕར་ཞོག སུ་དང་ཐུག་ནའང་འཛུམ་མདངས་ཀྱིས་སྔུན་བསུ་བ་དང༌། ལྷག་པར་ཕྲུ་གུའི་རིགས་ལ་མངར་ཆའི་ཟས་རིགས་ཀྱི་རྔན་སྟེར་པ་མ་ཟད། རྒྱ་དམག་འགའ་ཞིག་གིས་ལག་ནས་དུ་བ་འཐེན་འཕྲོ་ཚུན་བླངས་ནའང་གད་མོ་དགོད་པ་མ་གཏོགས་རྣམ་འགྱུར་སྡུག་སྐྱག་ཙམ་ཡང་མི་སྟོན་པ་སོགས་དམག་ཁྲིམས་ཤིན་ཏུ་དམ་པས། དེ་སྔོན་གོ་མིན་ཏང་དང་བོད་སྡེ་པ་གཞུང་གི་དམག་མིའི་ངན་སྤྱོད་ལ་བརྟེན་ནས་ཡུལ་མིར་སྡུག་ནད་སྣ་དགུ་བྱུང་པ་དེ་རིགས་དང་མི་འདྲ་བ་ཤེས་རྗེས་གཞི་ནས་ཡུལ་མི་དགོན་སྡེ་དང་བཅས་པ་ལྷིངས་སུ་འཇགས། ཡིན་ནའང་དམར་དམག་ཧ་ཅང་མང་པོ་ཞིག་སྡེབས་གཅིག་ཏུ་ལུང་ཆུང་ཞིག་ཏུ་མཉམ་འཛོམས་བྱས་པར་ལྟོ་ཆས་ཀྱི་དཀའ་ངལ་འབྱུང་བ་ཆོས་ཉིད་ཡིན་པ་ལྟར། དམར་དམག་དེ་དག་གིས་དུར་ཁྲོད་ཀྱི་རྩམ་སྲིར་ཡང་མེ་བསད་ལོངས་ཡོད་མེད་ཀྱིས་ཟ་བ་དང༌། ཁྱི་ཤ་དང་བོང་ཤ་སོགས་ནི་ཡུལ་གོམས་ལྟར་ཟ་རྐྱང་བྱེད་པས་ཡུལ་མི་ཚོས་ཡི་དྭགས་གསོན་པོ་རང་དུ་རྩིས་ཏེ་ཟ་འཐུང་གི་སྦྱིན་པ་གང་ནུས་བྱས། དགོན་པ་དང་དཔོན་ཁག་ཚོས་འབྲུ་རིགས་ཀྱི་གནང་སྦྱིན་ཡང་བྱས། སྐབས་དེར་ཀླུ་སྦྱིན་ལྟག་ཞབས་སོགས་རྒྱ་ཇག་དེ་ཚོ་ལ་སྙིང་རྗེ་ནས་རྩམ་པ་སྒྲོ་བ་འགའ་རེ་རྫིས་ཏེ་སྤྲོད་སྐབས་དེ་དག་ད་དུང་མེ་བསྲེགས་བཏང་ནས་ཟ་བ་སོགས་བྱས་ཚུལ་ཡང་ཐོས་ལ་བར་ལམ་ནས་དམར་དམག་ཚོ་འཚོ་བས་བཀྲེན་དྲགས་ནས་ཡུལ་དགོན་སྡེ་གསུམ་ལས་འབྲི་རིགས་སྐྱིན་བ་དང༌། དངུལ་རྫོགས་རྗེས་འཛིན་བྱང་རེ་སྤྲོད་ནས་འདི་ཉར་རོགས། ད་ལྟ་ང་ཚོ་དཀའ་ངལ་ནང་ལྷུང་ཡོད་པ་རེད། ལོ་བཅུ་ཕྲག་གཉིས་ཀྱི་རྗེས་ང་ཚོས་བུ་ལོན་བསབ་ཐུབ་རྒྱུ་རེད། ཅེས་གདེང་ཚོད་ཡོད་པའི་ཐོག་ནས་བཤད་དེ་འབྲུ་རིགས་ཚད་མེད་སྦྱིན་སྒྲུབ་བྱས་རྐྱེན་ཡུལ་མི་མང་ཆེ་བས་བར་མཚམས་ཤིག་ནས་འབྲུ་རིགས་སྦས་སྐུངས་བྱས་པར་དམར་དམག་གིས་ཡུལ་མིང་བྱབ་ཆུང་འགའ་རེ་ལ་སློབ་གསོ་གཏོང་ནས་རྒྱུས་ཡོད་མཚམས་སྦྱོར་བྱེད་བཅུག་པས་དཀར་མཛེས་ཁུལ་གྱི་འབྲུ་རིགས་ཕལ་ཆེར་རྫོགས་པ་ཉེ་བར་སོང༌། འོན་ཀྱང་རྒྱ་ཇག་དེ་དག་གིས་ཁྱད་བསད་དང་རྐུན་འཕྲོག་གི་རྣམ་པར་ཅུང་ཟད་ཙམ་ཡང་མི་བྱེད། ཀྲུའུ་ཏེ་མིང་བྲིས་པའི་རྒྱ་ཡིག་སྙན་ཚིག་རྡོ་རིང་ངོས་སུ་བཀོད་པ་ཞིག་གི་འདྲ་བཤུས་མཐོང་རྗེས་གཞི་ནས་ཁོང་སྟོན་པ་བདེ་བར་གཤེགས་པ་ལ་དད་པ་ཡོད་པའི་ནང་པ་ཞིག་ཡིན་པ་ཤེས་བྱུང་བ་དེའི་སྐོར་གཞན་དུ་བཤད་པར་བྱའོ། །བར་མཚམས་ཤིག་ལ་དཀར་མཛེས་གཡུལ་རྒྱལ་ཕོ་བྲང་ནང་བེ་རི་དགེ་རྟག་སྤྲུལ་སྐུ་དང་ཀྲུའུ་ཏེ་མཇལ་འཕྲད་སྐབས་ཀྲུའུ་ཏེ་ཡིས་དམག་དཀྱུས་ཆས་རྫུས་སྤྲས་ཡོད་ནའང་མངོན་ཤེས་ཀྱིས་མཁྱེན་པར་མ་ཟད། ད་དུང་ཁོང་གི་ཕ་མ་སྤུན་ཚུན་ཆད་ཀྱི་ལོ་རྒྱུས་ཀྱང་ཤར་ཤར་དུ་གསུངས་པས་ཁོང་ཧ་ལས་ཏེ་དགེ་རྟག་བླ་མ་ལ་གསང་བའི་སྒོ་ནས་དམར་དམག་མདུན་བསྐྱོད་དང་ཕྱིར་སྐྱོད་གང་ཞིག་བྱས་ན་དགའ་ཚུལ་ཞུས་པའི་ལན་དུ་ཕྱིར་བསྐྱོད་བྱས་ན་དགེ་མཚན་ཆེ་བའི་ལུང་དང་དེའི་མཐུན་རྐྱེན་གང་ནུས་ཐོག་དམག་མི་ནད་པའི་རིགས་ཡོན་བདག་ཁག་ལ་གསོ་ཉར་དུ་སྤྲོད་རྒྱུ་ཞལ་བཞེས་གནང་འདུག མཚན་མོ་ཞིག་ལ་རྒྱ་དམག་རྣམས་ཁུར་སིམ་མེར་ཐོན་ཚར་བ་དང་གོ་ཐོས་ལ་ཨུ་རུ་སུའི་རོགས་རམ་འོག་ཀན་སུའུ་ཁུལ་དུ་བསྐྱོད་པ་རེད་ཟེར། དཀར་མཛེས་ཁུལ་དུ་རྒྱའི་ལྐོག་རྔན་ཟ་མཁན་ཚོ་ནང་ཁུལ་དམར་གསོད་དང་མིག་འབྲས་བཏོན་པ་སོགས་ཀྱི་སྡུག་སྦྱོང་སྣ་ཚོགས་བཏང་འདུག དེ་ནས་ཟླ་ཤས་རིང་ཡུལ་དགོན་སྡེ་གསུམ་ག་རེ་ཞིག་ལྷིང་འཇགས་ལྟ་བུར་གྱུར། ལོ་དེར་གདོང་ ༢༧༨་༢༧༩་དེ་སྔོན་བཀྲ་ཤིས་དར་རྒྱས་དགོན་པའི་གྲྭ་མང་བྲོས་བྱོལ་དུ་སོང་བ་རྣམས་ཕྱིར་ལོག་རྒྱུའི་གྲ་སྒྲིག་ཆེད་ཨ་ཁུ་བསྟན་རྒྱམ་གྱིས་སྣེ་འཁྲིད་པའི་གྲྭ་དམག་ཉིས་བརྒྱ་ཙམ་སྔོན་དུ་རོང་པ་ཚ་ལ་ཡོང་ནས་གྲོང་གསེབ་ཁག་ཏུ་མངོན་ཆུང་གིས་བསྡད་ཅིང༌། ཨ་ཐུབ་སྲས་པོ་དབང་དགའ་ལགས་ཀྱིས་བར་དཔང་གནང་རྒྱུ་བྱས་ཏེ་བསྟན་རྒྱམ་ཨ་ཐུབ་ཕོ་བྲང་ནང་གོ་མིན་ཏང་དང་ཞི་མོལ་བྱེད་པར་སོང་ཤུལ་དུ། གྲྭ་དམག་ཚོས་དཀར་མཛེས་དགོན་པའི་དྲེལ་པ་ལམ་སྒུག་རྒྱབ་པར་ཚོང་དཔོན་བསམ་ཤེས་ཡོད་མཁན་ཞིག་གིས་ལུང་པ་གཅིག་པའི་ནང༌། མིས་བེད་སྤྱོད་འོག་ནང་འཁྲུགས་རྒྱབ་ན་དོན་དག་མེད་ལུགས་བཤད་ནས་རང་འོག་ལག་དོར་ཚོ་བཀག་ཀྱང་ཕར་ཕྱོགས་ནས་མཚམས་འཛིན་མ་བྱས་པར་རྟ་དྲེལ་རྒྱབ་ཅ་དང་བཅས་པ་འཕྲོག་བཅོམ་དང་ལག་རྡོ་ཁ་ཤས་བསད་རེས་བྱས་ནས་བྲོས། དེའི་རྐྱེན་གྱིས་ཨ་ཁུ་བསྟན་རྒྱམ་གོ་མིན་ཏང་གིས་ཨ་ཐུབ་ཚང་གི་ཕོ་བྲང་དུ་བཟང་བཙོན་བྱས་ནས་ཉར་བའི་མཐར་དགུང་མོ་ཞིག་ལ་ཨ་སྡུག་ཚང་གིས་ལྐོག་བསད་བཏང་སྟེ་ཁང་སྟེང་ཁ་ལམ་ནས་ཕྱི་ལ་གཡུགས་ཏེ། སྤྱི་ཚོགས་ནང་བསྟན་རྒྱམ་མ་ཁ་ལམ་ནང་ནས་མཆོང་སྟེ་འདས་གྲོངས་སོང་ཚུལ་ཁྱབ་བསྒྲགས་བྱས། དེ་རྗེས་བསྟན་རྒྱམ་མའི་ཚ་བོ་དཔའ་ཆེན་ཟེར་བས་ཨ་ཐུབ་སྲས་པོ་ལ་དགྲ་ཤ་རྩོད་རྩིས་བྱས་ཀྱང་མི་རིང་བར་གོ་མིན་ཏང་གིས་བྲེ་བོ་དཔོན་ལ་སྡེ་བ་གཞུང་གིས་གོ་གནས་སྤྲོད་ཡོད་པ་ཤེས་ནས་དམར་བསད་བཏང་པ་དེ་ཉིད། རྒྱ་ལ་གསང་བ་སྐྱེལ་མཁན་ཨ་སྡུག་ཚང་ཡིན་པར་ངོས་འཛིན་བྱས་ཏེ་བྲེ་བོ་དཔོན་གྱི་གཉེན་ཚན་སྡེ་དགེ་བྱ་རྒོད་ཚང་གིས་ཨ་སྡུག་སྲས་པོ་ལམ་སྒུག་རྒྱབ་ནས་ལྐོག་བསད་བཏང་བས་རྙོག་གླེང་དེ་དག་རེ་ཞིག་ལྷིངས་འཇགས་སུ་གྱུར་པ་སོགས་ཀྱི་ལོ་རྒྱུས་གྲགས་ཆེ་བས་འཕྲོས་གླེང་དུ་ཐལ། མདོར་ན་ཆུ་མགོ་རྙོག་མཁན་དང་སྡེ་མགོ་བཀྲུགས་མཁན་སུ་ཡིན་མི་ཤེས་པར་ཧོར་ཁོག་གྲོང་སྡེ་དང་དགོན་སྡེ་ཡན་མན་དབར་སྣང་བ་དགྲ་ལངས་དང་རྣམ་རྟོག་འདྲེ་ཤར་གྱིས་འཁྲུག་རྩོད་དང་འཁོན་འཛིན་གྱི་རྨུ་ཐག་ལ་ཤི་འཐམས་བྱས་ཀྱང༌། སྟབས་ལེགས་པ་ཞིག་ལ་ཡུལ་དགོན་ཡས་མས་ཀྱི་བླ་སྤྲུལ་སྐྱེས་ཆེ་དུ་མས་བར་ཆིངས་ལ་བརྟེན་ནས་རིམ་བཞིན་ཞི་འཇམ་དུ་གྱུར་ཏེ། དར་རྩེ་མདོ་ཇ་བདག་རིག་འཛིན་རྡོ་རྗེ་བར་དཔང་ལ་བསྡད་ནས་དར་བེ་ཞི་འགྲིགས་ཀྱི་ཆིངས་ཡིག་དོན་ཚན་བཅུ་གཉིས་བཞག་སྟེ་དགོན་པ་སྐྱར་བཞེངས་ཀྱི་མགོ་འཛུགས་བྱས། དར་དགོན་སྤྱི་གཉེར་སྟག་ལྷས་དགོན་སྡེ་འདིར་གད་ཆགས་སྟུད་མར་མི་ཡོང་པའི་ཆེད་གསར་རྙིང་མཁས་གྲུབ་དུ་མར་ཐུགས་བརྟགས་ཞུས་པས། མི་རྒོད་ཀྱིས་ས་རྒོད་བཟུང་པ་ལས་སྐྱེས་ཆེན་དམ་པ་ཞིག་གིས་དགོན་པ་སྐྱོང་ན་ཡུལ་དགོན་གཉིས་ཀར་དུས་བདེ་གནས་འཇགས་ཡོང་པའི་ལུང་རྟགས་ཕྱིར་ཕེབས་སྤྱི་དང༌། ལྷག་དོན་སྐྱབས་རྗེ་བདེ་ཆེན་རྙིང་པོ་དང་ཁྱབ་བདག་ཧེ་རུ་ཀ་སྐྱབས་རྗེ་ཁྲི་བྱང་རིན་པོ་ཆེ་ཟུང་གི་བཀའ་ལུང་ལྟར། སྙན་བརྒྱུད་བསྟན་པའི་མཛོད་འཛིན་འཇམ་མགོན་རྒྱལ་བ་གཉིས་པའི་ལུགས་བཟང་ཕྱོགས་མཐར་སྤེལ་བའི་དར་ཆེན་སངས་རྒྱས་མི་ཡུལ་དུ་བྱོན་པ་དང་འདྲ་བའི་བཤེས་གཉེན་ཆེན་པོ་བྱམས་པ་མཁས་གྲུབ་མཆོག་དགོན་པ་འདིར་ཕེབས་པ་ནས་རིམ་བཞིན་ངེས་དོན་གྱི་བསྟན་པའི་རྨང་གཞི་གསར་དུ་ཚུགས་པར་སེམས་ཏེ། སློབ་མ་ཡང་སྐྱབས་རྗེ་བདེ་ཆེན་སྙིང་པོས། ཡོངས་རྫོགས་ལམ་བཟང་མི་ལོ་བཅུ་གཉིས་དང༌།།ལོ་གསུམ་ཕྱོགས་གསུམ་ཙམ་ལའང་ཟུང་འཇུག་གི།གོ་འཕང་བདེ་བླག་འགྲུབ་པའི་ཉེ་ལམ་མཆོག།བློ་བཟང་རྒྱལ་བའི་བསྟན་དང་མཇལ་བར་ཤོག།ཅེས་པའི་དགོངས་དོན་དང་མཐུན་པར་ཚེ་གཅིག་ཉིད་དུ་ཟུང་འཇུག་འོད་ལུས་ཀྱི་གོ་འཕངས་མངོན་དུ་བྱས་པའི་གྲུབ་པའི་དབང་ཕྱུག་ཨ་ཆོས་རིན་པོ་ཆེ་དང༌། འཕྲིན་ལས་མཁའ་ལྟར་ཡངས་པའི་ཁྱབ་བདག་བཀའ་འགྱུར་བ་སེར་བྱེས་མཁན་ཟུར་རིན་པོ་ཆེ་རྗེ་བཙུན་བློ་བཟང་ཐུབ་བསྟན། མཁས་པའི་ཁྱུ་མཆོག་རྒྱ་དཔོན་ཆོས་མཛད་ངག་དབང་རྡོ་རྗེ། རྒྱུད་སྨད་མཁན་ཟུར་རིན་པོ་ཆེ་བྲག་གཡབ་དགེ་བཤེས་ཨོ་རྒྱན་བསྟན་འཛིན། བཤེས་གཉེན་ཆེན་པོ་རྟ་མགྲིན་རབ་བརྟན། སེར་བྱེས་མཁན་པོ་ལས་ཐོབ་པ་ཕྱིན་དྲུག་བསྡུ་བཞིས་མཚོན་པའི་ལུགས་གཉིས་གནས་ལ་གཟིགས་པ་གཞན་ལས་ཡངས་པའི་བདག་ཉིད་ཆེན་པོ་བློ་བཟང་དཔལ་ལྡན་སོགས་སྐྱེས་ཆེན་དམ་པ་ཤིན་ཏུ་མང་པོ་བྱོན་སྣང་སྟེ་འཕྲོས་གླེང་ཙམ་མོ།། དགུང་ལོ་དགུ་ལ་ཕེབས་པ་རབ་བྱུང་བཅུ་དྲུག་པའི་མེ་གླང་༡༩༣༧་ལོར་པཎ་ཆེན་སྐུ་ཕྲེང་དགུ་པ་ཆོས་ཀྱི་ཉི་མ་སྡེ་པ་གཞུང་གི་བཀག་རྒྱའི་འོག་རང་གི་གདན་སར་ཕེབས་མ་ཐུབ་པར་སྒ་སྐྱེ་རྐུ་མདོར་དགོངས་པ་ཆོས་དབྱིངས་སུ་ཐིམ་རྗེས་གོ་མིན་ཏང་གི་གཡེམ་དཀྲུག་ལ་བརྟེན་ནས་པཎ་ཆེན་ནང་མ་སྒང་གི་མི་སྣ་རྣམས་བོད་ཏུ་ལོག་ཐབས་བྲལ་བས་པཎ་ཆེན་གོང་མའི་སྐུ་གདུང་རིན་པོ་ཆེ་ཁང་སར་སྐྱབས་མགོན་སྐུ་ཕྲེང་གཉིས་པ་བློ་བཟང་འཇིགས་མེད་རྒྱ་མཚོ་དང༌། ཁང་གསར་དཔོན་མོ་བདེ་ཆེན་དབང་མོ་གཉིས་ཀྱིས་བོད་ཟླ་ ༡༢ ཚེས་ ༢༥ ཉིན་དཀར་མཛེས་ཁུལ་དུ་གདན་དྲངས་བའི་སྐབས་སྐུ་གདུང་རིན་པོ་ཆེ་མཇལ་ཁ་ཞུ་རྒྱུའི་སྐལ་བཟང་ཐོབ། དགུང་ལོ་བཅུ་ལ་ཕེབས་པར་རབ་བྱུང་བཅུ་དྲུག་པའི་ས་སྟག་༡༩༣༨་ལོར་ཁང་གསར་དཔོན་མོ་བདེ་ཆེན་དབང་མོ་དང་པཎ་ཆེན་ནང་མ་སྒང་གི་དྲུང་ཆེ་ཡེ་ཤེས་རྡོ་རྗེ་གཉིས་ལུགས་མཐུན་གྱི་གཉེར་སྒྲིག་ལ་གོ་མིན་ཏང་གིས་གཙང་པ་བོད་ཕྱི་མ་དང་དཀར་མཛེས་བོད་ནང་མ་ཡིན་པས་རང་དབང་གིས་གཉེན་སྒྲིག་མི་ཆོག་པའི་འགོག་རྐྱེན་བྱས་པར་མ་ཟད། གཉེན་སྒྲིག་ཉིན་རྒྱ་དམག་གིས་ཕོ་བྲང་བསྐོར་ཏེ་དེ་ནས་བཟུང་མི་ལོ་གཅིག་ལྷག་ཙམ་རིང་བཟང་བཙོན་ལྟ་བུ་བྱས་ནས་བཞག་པའི་རྗེས། དཀར་མཛཻཻས་དགོན་པའི་གྲྭ་པ་འགའ་ཞིག་སྐྱིད་སྡུག་ནས་འཐེན་པ་དང་ཡུལ་མི་ཁས་ལེན་པ་མང་པོ་ཐོན་ཏེ་ཕོ་བྲང་སྐོར་སྲུང་བའི་རྒྱ་དམག་རྣམས་གཅིག་ཀྱང་མ་ལུས་པར་བསད་ཐོག་ཁང་གསར་ཚང་དང་པཎ་ཆེན་ཚང༌། དཀར་མཛེས་དགོན་པའི་གྲྭ་སྐྱིད་སྡུག་འཐེན་ཟིན་པ་བཅས་གསུམ་ཀ་མཉམ་རུབ་ཀྱིས་གོང་དམག་སྟོང་ཕྲག་ལྷག་ཙམ་བསད་རྨས་ཐོག་གོ་མིན་ཏང་རེ་ཞིག་དཀར་མཛེས་ཁུལ་ནས་མཐར་བསྐྲད་བཏང༌། སྐབས་དེ་རྗེ་དམ་པ་འདི་ཉིད་བྲག་དཀར་བཙུན་དགོན་དུ་ཡི་གེ་བསླབ་གཞིན་ཡོད་ཅིང༌། བཙུན་དགོན་ཁག་ཏུའང་ཟིང་ཆེན་པོ་ལངས་དགོས་བྱུང༌། མདོར་ན་དགུང་ལོ་བདུན་ནས་བཟུང་བཅུ་གཅིག་གི་བར་དུས་ཟིང་དང་དམག་འཁྲུག་གི་རླུང་རླབས་ཆེས་ཆེར་གཡོ་བའི་གསེབ་བཙུན་དགོན་དེ་ཉིད་དུ་ཆོས་སྤྱོད་ཆོ་ག་སོགས་ལ་བསླབས་ནས་བཞུགས་པས་ཚེགས་མེད་དུ་མཁྱེན་པ་བྱུང༌། ན་ཚོད་སྐུ་ཡི་ལྗོན་པ་ཕྲ་ན་ཡང༌།། ལྷན་སྐྱེས་དམ་པའི་རང་རྟགས་མངར་མོའི་དྲི།། མ་འབད་ངང་གིས་འཁྱིལ་བའི་ཙནྡན་ཤིང༌།། ཏྲེ་ཤོད་མ་ལ་ཡ་རིའི་ནགས་སུ་སྨིན།། བྱིས་པའི་དུས་ནས་བཟང་པོའི་མཛད་སྤྱོད་ཚུལ།། ཕལ་གྱི་བློ་གྲོས་རྭ་བ་ལས་འགོངས་པས།། རྒན་གཞོན་དར་མ་ཀུན་གྱིས་མགྲིན་གཅིག་ཏུ།། བསྔགས་པའི་དབྱངས་ཀྱི་མེ་ཏོག་ཁྱོད་ལ་འཐོར།། མདོ་ཁམས་གྲུབ་པའི་གཙུག་རྒྱན་ལམ་བྲག་དང༌།། གནས་ལྔ་རིག་པ་བྲག་དཀར་པཎ་ཆེན་གྱིས།། སྡེ་འདིའི་བསྟན་འགྲོའི་མགོན་དུ་འགྱུར་པའི་ལུང༌།། ལེགས་གསུང་གཡས་འཁྱིལ་དུང་གི་སྒྲ་དབྱངས་སྙན།། ལྷ་འདྲེའི་ལུང་དང་ཟན་བརྟག་སྒྲིལ་པ་ཡིས།། མཐོན་པོའི་ཁྲི་ལ་བསུས་པ་ཟོག་པོའི་བུ།། མ་ཡིན་ས་འོག་གནས་པའི་གསེར་རྡོག་བཞིན།། དམ་པའི་རང་འོད་འགོག་མེད་མཁའ་ལ་འཕྱོ།། ཆེ་བཙན་སྟོབས་འབྱོར་དར་བས་མ་བསྐུལ་པར།། སྡེ་གྲོང་དམངས་ཀྱི་ངག་སྒོ་ལས་གྱེར་པའི།། མཆོག་གི་སྤྲུལ་པའི་སྐྱེས་ཆེན་གང་ཞིག་གི། རྣམ་པར་འཕྲུལ་བའི་རོལ་གར་རྩེན་པར་གླེང༌།། གོ་མིན་ཏང་དང་སྡེ་པ་གཞུང་གི་དབར།། རྐང་རྩེད་སྤོ་ལོ་འདྲ་བའི་ཏྲེ་ཤོད་འདིར།། ཕྱི་ནང་དམག་འཐབ་མཚོ་བཞིན་འཁྲུགས་པའི་གསེབ།། སྐྱོན་མེད་ལང་ཚོའི་འདབ་མ་རིམ་གྱིས་གྲོལ།། གསེར་རིའི་གྲངས་ལྡན་དུས་ཀྱི་ཁུག་པ་ནས།། འཛད་དུ་མེད་པའི་ཤེས་བྱའི་སྤང་ལྗོངས་ངོགས།། དབྱངས་གསལ་སོ་བཞིའི་མེ་ཏོག་བཏུས་བྱས་ཏེ།། ཆོས་ཀུན་རིག་པའི་གཏན་གྱི་རྩ་བ་ཚུགས།། ཞེས་པ་ནི་བྱིས་པའི་དུས་ཀྱི་མཛད་སྤྱོད་ལས་རྩོམ་པའི་བར་སྐབས་ཀྱི་ངལ་གསོ་བའི་ཚིགས་སུ་བཅད་པའོ།།